ผู้บริโภคไทยเชื่อมั่นมากศก.เติบโตดี
มาสเตอร์การ์ด เผย ความมั่นใจผู้บริโภคประเทศในเอเชียแปซิฟิกเพิ่มขึ้น
17 เม.ย. 2555

มาสเตอร์การ์ด เผย ความมั่นใจผู้บริโภคประเทศในเอเชียแปซิฟิกเพิ่มขึ้น
นายยุวะ เฮดริก หว่อง ที่ปรึกษาด้านเศรษฐกิจโลกของมาสเตอร์การ์ด เวิลด์วายด์ กล่าวว่า จากการจัดดัชนีความเชื่อมั่นของเศรษฐกิจทั่วโลก พบว่าหลายประเทศที่กำลังพัฒนาในภูมิภาคเอเชียแปซิฟิกได้มีการเพิ่มขึ้นของความเชื่อมั่นผู้บริโภคอย่างมีนัยสำคัญ ประกอบด้วย อินโดนีเซีย เพิ่มขึ้น 21.8 จุด ประเทศไทย เพิ่มขึ้น 19.5 จุด อินเดีย เพิ่มขึ้น 18.4 จุด และฟิลิปปินส์ เพิ่มขึ้น 24.7 จุด
ทั้งนี้ ความแตกต่างทางสภาพการณ์ภายในของแต่ละประเทศมีส่วนสำคัญต่อความเชื่อมั่นของผู้บริโภค ส่งผลให้เกิดความเปลี่ยนแปลงที่แตกต่างกันไปในแต่ละตลาด และด้วยวิกฤตการณ์ทางเศรษฐกิจที่เกิดขึ้นในยุโรปยังมีอยู่อย่างต่อเนื่อง ฉุดรั้งการเติบโตทางเศรษฐกิจโลก และส่งผลกระทบต่อทุกตลาดในภูมิภาคเอเชียแปซิฟิก 
จากผลสำรวจที่ทำขึ้นเมื่อเดือน ก.พ.ที่ผ่านมา มีเพียง 5 จาก 14 ประเทศในเอเชียแปซิฟิกที่ความเชื่อมั่นของผู้บริโภคเป็นไปในทางบวก เมื่อเทียบกับการสำรวจซึ่งจัดทำขึ้นเมื่อครึ่งปีแรกของปี 2554 ที่ 11 จาก 14 ประเทศในเอเชียแปซิฟิกมองไปในทางบวก